Pædagoger, fagforeninger og forældre er torsdag gået på gaden for at demonstrere mod besparelser på blandt andet daginstitutionsområdet.

Byrådet i Aalborg Kommune skal torsdag på sit møde vedtage en række besparelser, og det har fået forskellige faggrupper til at møde op foran byrådssalen i Aalborg. Forældre og pædagoger er mødt op for at udtrykke deres utilfredshed med planerne om nedskæringer på daginstitutionsområdet. Også teaterfolk fra Aalborg var mødt op i kostumer, fordi de er bekymrede for, at politikerne vil spare aftenbørnehaven i Aalborg væk. Teaterfolkene får nemlig deres børn passet i børnehaven, når de har forestillinger om aftenen. Også sosu-assistenter er mødt op til demonstrationen, fordi der er planer om at skære på ældreområdet.